b'\n_START_ARTICLE_\nDP Danmark A/S\n_START_PARAGRAPH_\nDP Danmark A/S, tidligere Dansk Papirforsyning A/S, er en dansk virksomhed grundlagt i 1940 med udgangspunkt i mangelvaresitutationen under og efter 2. verdenskrig. Virksomheden var en overgang blandt N\xc3\xa6stveds st\xc3\xb8rste._NEWLINE_Virksomheden Dansk Papirforsyning blev grundlagt 15. marts i 1940 af grosserer Erhard Gerner Larsen. E.G. Larsen startede selskabet i et lokale p\xc3\xa5 ca. 80 m2, med tre personer ansat, nemlig sin hustru, en l\xc3\xa6rling samt en bydreng p\xc3\xa5 halv tid. Blandt virksomhedens dav\xc3\xa6rende meget begr\xc3\xa6nsede sortiment var papirvare, sn\xc3\xb8reb\xc3\xa5nd til sko, barberblade, bordduge samt m\xc3\xb8rkl\xc3\xa6gningsgardiner. Altsammen varer, der relaterede sig til krigen, enten som mangelvarer eller n\xc3\xb8dvendighedsvarer. Grundet krigens lange varighed og det stadigt voksende behov for disse specialvarer, oplevede Dansk Papirforsyning et stort \xc3\xb8konomisk opsving, og de tre ansatte blev til over 150 ansatte. Virksomheden p\xc3\xa5virkede derfor lokalsamfundet i N\xc3\xa6stved igennem sine mange arbejdspladser, men ogs\xc3\xa5 af historiske \xc3\xa5rsager, da den var blandt de virksomheder, der oplevede kraftige opsving under krigskonjunkturerne. M\xc3\xb8rkl\xc3\xa6gninsgardinerne var en stor del af \xc3\xa5rsagen til virksomhedens udvikling under krigen og er ligeledes blandt de varer, der gjorde virksomheden kendt i hele landet._NEWLINE_Efter slutningen p\xc3\xa5 krigen og flere generationsskift forhandler virksomheden ikke l\xc3\xa6ngere mangel- eller n\xc3\xb8dvendighedsvarer. Men p\xc3\xa5 disse 70 \xc3\xa5r er virksomheden g\xc3\xa5et fra at v\xc3\xa6re en lokal grossistvirksomhed til at v\xc3\xa6re et landsd\xc3\xa6kkende selskab med import fra mange europ\xc3\xa6iske lande samt lande i fjern\xc3\xb8sten._NEWLINE_Fra 1948 omfattede virksomheden ogs\xc3\xa5 Dansk Kartonnagefabrik I/S ved fabrikant Ernst Hasch. Men dette er ikke l\xc3\xa6ngere en del af Dansk Papirforsyning. Virksomheden har skiftet navn, s\xc3\xa5ledes at den i dag hedder DP Danmark, og derved har beholdt to bogstaver fra det omrindelige navn. _NEWLINE_Tidligere folketingsmedlem Peder Sass er uddannet handelsmand i Dansk Papirforsyning 1959-65.'